FI Euroopan unionin virallinen lehti C 170/9

Ilmoitus tiettyjen Kiinan kansantasavallasta peräisin olevien tekstiilituotteiden tuontia koskevan suojatoimenpidetutkimuksen lopettamisesta

(2005/C 170/03)

1. JOHDANTO

Komissio pani 29. huhtikuuta 2005 omasta aloitteestaan neuvoston asetuksen (ETY) N:o 3030/93 (1) 10 a artiklan mukaisesti vireille Euroopan unionin virallisessa lehdessä julkaistulla vireillepanoilmoituksella (2) suojatoimenpidetutkimuksen, joka koski yhdeksän Kiinan kansantasavallasta, jäljempänä ’Kiina’, peräisin olevan tuoteluokan tuontia yhteisöön.

Komissio pyysi 27. toukokuuta 2005 Kiinaa käymään virallisia neuvotteluja tuoteluokista 4 (T-paidat) ja 115 (pellavalanka) Kiinan liittymistä WTO:hon tarkastelleen työryhmän raportin 242 kohdan ja neuvoston asetuksen (ETY) N:o 3030/93 10 a artiklan mukaisesti. Komission varhaisessa vaiheessa saamien tietojen mukaan markkinavääristymät haittasivat näiden tuotteiden kaupan tavanomaista kehitystä.

2. SUOJATOIMENPIDETUTKIMUKSEN LOPETTAMINEN

Kiinan liittymistä WTO:hon tarkastelleen työryhmän raportin 242 kohdan mukaisten 10. kesäkuuta 2005 käytyjen neuvottelujen jälkeen komissio ja Kiinan viranomaiset hyväksyivät yhteisymmärryspöytäkirjan, joka koskee kymmenen Kiinasta peräisin olevan tuoteluokan yhteisöön suuntautuvassa tuonnissa sovellettavia määrällisiä rajoituksia. Näistä tuoteluokista kuusi on käynnissä olevan tutkimuksen kohteena: luokka 4 (T-paidat), luokka 5 (pujopaidat), luokka 6 (housut), luokka 7 (puserot), luokka 31 (rintaliivit) ja luokka 115 (pellava- tai ramilanka). Tämän yhteisymmärryspöytäkirjan hyväksymisen johdosta neuvoston asetus (ETY) N:o 3030/93 muutettiin komission asetuksella (EY) N:o 1084/2005 (3) ja asianomaisia tuotteita koskeva suojatoimenpidetutkimus on lopetettava.

Kiinan kanssa tehdyn yhteisymmärryspöytäkirjan soveltamisalan ulkopuolelle jäi kolme tutkittavaa tuoteluokkaa eli luokka 12 (sukat ja puolisukat), luokka 15 (naisten päällystakit) ja luokka 117 (kudotut pellavakankaat). Komissio katsoi niiden osalta, että Kiinasta peräisin olevan tuonnin kasvusta huolimatta yhteisön tuottajien yleistilanne ei edellytä Kiinan liittymistä WTO:hon tarkastelleen työryhmän raportin (4) 242 kohdan ja neuvoston asetuksen (ETY) N:o 3030/93 10 a artiklan mukaisten toimenpiteiden toteuttamista jäljempänä mainituista syistä.

Luokka 12 (sukat ja puolisukat)

Vaikka luokkaan 12 kuuluvien Kiinan alkuperätuotteiden tuonti kasvoi huomattavasti vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, kasvu on heikkenemässä. Vuoden 2005 ensimmäisenä vuosineljänneksenä kasvu oli 305 prosenttia, mutta aleni 246 prosenttiin vuoden 2005 tammi- ja huhtikuun välisenä aikana.

Näitä tuotteita valmistavien yhteisön tuottajien tilanne näyttää sekä tuotannon että työllisyyden kannalta kohtalaisen vakaalta vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, vaikka tilausten määrä näyttää olevan vähenemässä.

Luokka 15 (naisten päällystakit)

Vaikka luokkaan 15 kuuluvien Kiinan alkuperätuotteiden tuonti kasvoi huomattavasti vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, neuvoston asetuksen (ETY) N:o 3030/93 10 a artiklan soveltamista koskevissa ohjeissa määriteltyä varoitustasoa ei kuitenkaan saavutettu vuoden 2005 neljän ensimmäisen kuukauden lopussa. Lisäksi Kiinan alkuperätuotteiden tuonnin kasvu on heikkenemässä. Vuoden 2005 ensimmäisenä vuosineljänneksenä kasvu oli 181 prosenttia, mutta aleni 158 prosenttiin vuoden 2005 tammi- ja huhtikuun välisenä aikana.

Vaikka Kiinan alkuperätuotteiden tuonnin kasvu oli prosentuaalisesti suuri, todettavissa olevan kulutuksen kasvu yhteisössä absorboi sen vaikutuksen kokonaan. Absoluuttisesti Kiinan alkuperätuotteiden tuonti kasvoi yhdeksän miljoonaa yksikköä vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, kun taas todettavissa oleva kulutus kasvoi yhteisössä samanaikaisesti yli 10 miljoonaa yksikköä.

Näitä tuotteita valmistavien yhteisön tuottajien tilanteen osalta näyttää siltä, että vaikka tuotanto väheni hiukan vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, tuottajien tulos pysyi vakaana ja kannattavana, eikä työllisyyden poikkeuksellista vähenemistä voitu havaita.

Luokka 117 (kudotut pellavakankaat)

Vaikka luokkaan 117 kuuluvien Kiinan alkuperätuotteiden tuonti kasvoi huomattavasti vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna, kasvu (noin 2 300 tonnia) on tapahtunut suurelta osin muiden kolmansien maiden viejien kustannuksella. Kokonaistuonti yhteisöön kasvoi vain noin 700 tonnia.

Vaikka Kiinan keskimääräiset yksikköhinnat ovat alhaisemmat kuin muiden pääasiallisten toimittajien hinnat, ne pysyivät vakaina vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna.

Näitä tuotteita valmistavien yhteisön tuottajien tilanteen osalta näyttää siltä, että vaikka tuotanto väheni huomattavasti vuoden 2005 ensimmäisenä vuosineljänneksenä vuoden 2004 vastaavaan ajanjaksoon verrattuna (vähennys oli noin 4 000 tonnia), ei ole selvää, että vähennys johtuisi pelkästään Kiinasta peräisin olevan tuonnin kasvusta.

3. PÄÄTELMÄ

Edellä mainituista syistä lopetetaan 29. huhtikuuta 2005 vireille pantu tiettyjen Kiinasta peräisin olevien tekstiilituotteiden tuontia koskeva suojatoimenpidetutkimus.

(1) EYVL L 275, 8.11.1993, s. 3, asetus sellaisena kuin se on viimeksi muutettuna komission asetuksella (EY) N:o 930/2005 (EUVL L 162, 23.6.2005, s. 1).

(2) EUVL C 104, 29.4.2005, s. 21.

(3) EUVL L 177, 9.7.2005, s. 19.

(4) Asiakirja WT/MIN(01)3, 10.11.2001.